ຮັກສາ, ເພີ່ມພູນຄຸນສ້າງ ແລະ ພັດທະນາການ ພົວພັນມິດຕະພາບ ທີ່ເປັນມູນເຊື້ອ ລະຫວ່າງ ຫວຽດນາມ - ລາວ
ທ່ານປະທານປະເທດ ເຈືອງເຕີນຊາງ ແລະ ທ່ານເລຂາທິການໃຫຍ່, ປະທານປະເທດ ລາວ ຈຸມມາລີ ໄຊຍະສອນ
ຮັກສາ, ເພີ່ມພູນຄູນສ້າງ ແລະ ພັດທະນາການພົວພັນມິດຕະພາບທີ່ເປັນມູນເຊື້ອລະຫວ່າງຫວຽດນາມ - ລາວ, ນີ້ແມ່ນຄຳຢືນຢັນຂອງທ່ານປະທານປະເທດ ເຈືອງເຕີນຊາງ ໃນການພົບປະກັບບັນດາອະດີດການນຳພັກ, ລັດ, ສະພາແຫ່ງຊາດ ແລະ ຄຳເຫັນທີ່ຂຽນໃນປື້ມບັນທຶກຢູ່ເຂດອະນຸສອນສະຖານອະດີດປະທານ, ສະເດັດເຈົ້າສຸພານຸວົງ ໃນຂອບເຂດການຢ້ຽມຢາມ ແລະ ເຮັດວຽກຢູ່ລາວ ໃນຕອນເຊົ້າວັນທີ 24/03.
ທີ່ການຕ້ອນຮັບທ່ານປະທານປະເທດເຈືອງເຕີນຊາງ, ທ່ານອະດີດປະທານພັກປະຊາຊົນປະຕິວັດລາວ, ອະດີດປະທານປະເທດລາວ ຄຳໄຕ ສີພັນດອນ, ສະເໜີໃຫ້ການນຳ 2 ປະເທດຫວຽດນາມ - ລາວ ສືບຕໍ່ຈັດຕັ້ງການພົບປະຂັ້ນສູງເປັນປະຈຳ, ເພື່ອແຈ້ງໃຫ້ກັນຊາບສະພາບການຂອງປະເທດຊາດ, ແບ່ງປັນກ່ຽວກັບຫົວຂໍ້ເຊິ່ງຕ່າງຝ່າຍຕ່າງມີຄວາມສົນໃຈ, ປະກອບສ່ວນຍົກສູງການພົວພັນລະຫວ່າງຫວຽດນາມ - ລາວ, ເພີ່ມພູນຄຸນສ້າງສາຍພົວພັນມິດຕະພາບລະຫວ່າງ 2 ພັກ, 2 ລັດ ແລະ ປະຊາຊົນ 2 ປະເທດໃຫ້ໝັ້ນຄົງ, ຂະໜົງແກ່ນຕະຫຼອດກາລະນານ. ທ່ານ ຄຳໄຕ ສີພັນດອນ ຢືນຢັນບັນດາເນື້ອໃນຄຳໝັ້ນສັນຍາລະຫວ່າງການນຳ 2 ທ່ານ ຊຶ່ງໄດ້ສະແດງໃຫ້ເຫັນແນວທາງສະເໝີຕົ້ນສະເໝີປາຍ, ສັດຊື່, ບໍລິສຸດຜຸດຜ່ອງໃນການພົວພັນລະຫວ່າງ 2 ປະເທດ. ສ່ວນທ່ານປະທານປະເທດ ເຈືອງເຕີນຊາງ ກໍ່ຢືນຢັນວ່າ, ສະພາບການໂລກ ແລະ ພາກພື້ນຍັງມີການຜັນແປໄປຢ່າງສັບສົນຫຼາຍຢ່າງ, ແຕ່ສາຍພົວພັນທີ່ສັດຊື່ບໍລິສຸດລະຫວ່າງ 2 ປະເທດ ໄດ້ຜ່ານຜ່າບັນດາໄລຍະປະຫວັດສາດ ຍິ່ງເປັນການຢືນຢັນຄວາມສະໜິດຕິດພັນ, ແບ່ງເປົາຄວາມທຸກຄວາມສຸກ ແລະ ຮ່ວມຊາຕະກຳເປັນຕາຍ.
ທີ່ການຕ້ອນຮັບທ່ານປະທານປະເທດ ເຈືອງເຕີນຊາງ ຢູ່ເຮືອນສ່ວນຕົວ, ທ່ານອະດີດປະທານສະພາແຫ່ງຊາດ, ອະດີດຫົວໜ້າຄະນະຊີ້ນຳວຽກງານແນວຄິດ, ທິດສະດີ ແລະ ວັດທະນະທຳສູນກາງລາວ ສະໝານ ວິຍາເກດ, ຢືນຢັນວ່າ, ໃນໂອກາດສະເຫຼີມສະຫຼອງ ບັນດາເຫດການ ປະຫວັດສາດສຳຄັນຂອງປະເທດຊາດ, ຍາມໃດປະຊາຊົນລາວ ກໍ່ຈົດຈຳບຸນຄຸນອັນໃຫຍ່ຫຼວງຂອງປະທານໂຮ່ຈິມິນ ແລະ ປະຊາຊົນຫວຽດນາມ. ຍາມໃດປະຊາຊົນລາວ ກໍ່ຈົດຈຳນ້ຳໃຈມິດຕະພາບ ແລະ ໂຄສະນາໃຫ້ລຸ້ນໜຸ່ມ, ຖືນີ້ແມ່ນຊັບສົມບັດອັນລຳຄ່າຕ້ອງໄດ້ຮັບການປົກປັກຮັກສາໃຫ້ລຸ້ນຕໍ່ໆໄປ.
ຕໍ່ຈາກນັ້ນ, ທ່ານປະທານປະເທດ ໄດ້ໄປຢ້ຽມຢາມເຂດອະນຸສອນສະຖານປະທານ, ສະເດັດເຈົ້າ ສຸພານຸວົງ, ເຊິ່ງເປັນລູກທີ່ດີເດັ່ນຂອງປະຊາຊົນລາວບັນດາເຜົ່າ. ຂຽນຄຳເຫັນໃນປື້ມບັນທຶກຢູ່ທີ່ນີ້, ທ່ານປະທານປະເທດ ຢືນຢັນວ່າ, ຍາມໃດພັກ, ລັດຫວຽດນາມ ກໍ່ຈົດຈຳບັນດານ້ຳໃຈອັນດີງາມ ແລະ ການປະກອບເຫືອແຮງອັນຍິ່ງໃຫຍ່ຂອງປະທານ ສຸພານຸວົງ ທີ່ມີຕໍ່ພາລະກິດຕໍ່ສູ້ປົດປ່ອຍຊາດຍາດເອົາເອກະລາດແຫ່ງຊາດມາໃຫ້ປະເທດຊາດ ແລະ ພາລະກິດສ້າງສາປະເທດຫວຽດນາມ; ພ້ອມກັນນັ້ນ ກໍ່ພ້ອມແລ້ວຈະເຮັດຈົນສຸດຄວາມສາມາດຂອງຕົນເພື່ອພ້ອມກັບພັກ, ລັດ ແລະ ປະຊາຊົນລາວບັນດາເຜົ່າ ຮັກສາ ແລະ ພັດທະນາສາຍພົວພັນມິດຕິພາບທີ່ເປັນມູນເຊື້ອ, ຄວາມສາມັກຄີແບບພິເສດ ແລະ ການຮ່ວມມືຮອບດ້ານລະຫວ່າງ 2 ປະເທດຫວຽດນາມ - ລາວ.
ໃນຕອນບ່າຍວັນທີ 24/3, ທ່ານປະທານປະເທດ ເຈືອງເຕີ້ນຊາງ ພ້ອມດ້ວຍຄະນະ ໄດ້ໄປຢ້ຽມຢາມຫໍພິພິທະພັນ ໄກສອນພົມວິຫານ ທີ່ນະຄອນຫຼວງວຽງຈັນ. ຢູ່ທີ່ນີ້ ທ່ານ ທ່ານປະທານປະເທດ ເຈືອງເຕີ້ນຊາງ ຢືນຢັນວ່າ ຫວຽດນາມຈະພ້ອມກັບພັກ, ລັດ ແລະ ປະຊາຊົນລາວບັນດາເຜົ່າ ຮັກສາ, ເພີ່ມພູນຄູນສ້າງ ແລະ ພັດທະນາສາຍພົວພັນມິດຕະພາບທີ່ເປັນມູນເຊື້ອ, ນ້ຳໃຈສາມັກຄີແບບພິເສດ ແລະ ການຮ່ວມມືຮອບດ້ານລະຫວ່າງ ຫວຽດນາມ-ລາວ.
ແລະ ກໍໃນຕອນບ່າຍວັນດຽວກັນ, ທ່ານປະທານປະເທດຫວຽດນາມ ເຈືອງເຕີ້ນຊາງ ໄດ້ພົບປະກັບທ່ານນາຍົກລັດຖະມົນຕີລາວ ທອງສິງທຳມະວົງ, ພົບປະກັບທ່ານນາງ ປະທານສະພາແຫ່ງຊາດ ປານີ ຢາທໍຕູ້. ທີ່ການພົບປະກັບ ທ່ານນາຍົກລັດຖະມົນຕີລາວ ທອງສິງທຳມະວົງ, ທ່ານປະທານປະເທດຫວຽດນາມ ເຈືອງເຕີ້ນຊາງ ຢືນຢັນວ່າ : ພັກ, ລັດ ແລະ ປະຊາຊົນຫວຽດນາມຍາມໃດກໍຖືເປັນສຳຄັນ ແລະ ສືບຕໍ່ສະຫງວນບຸລິມະສິດຢ່າງສູງໃຫ້ແກ່ການຮັກສາ ແລະ ພັດທະນາສາຍພົວພັນທີ່ບໍລິສຸດຜຸດຜ່ອງ ແລະ ຫາຍາກໃນໂລກລະຫວ່າງຫວຽດນາມ-ລາວ. 2 ຝ່າຍແລກປ່ຽນຢ່າງເລິກເຊິ່ງກ່ຽວກັບບັນດາມາດຕະການແນໃສ່ປະຕິບັດຢ່າງມີປະສິດທິຜົນສຳລັບບັນດາຂໍ້ຕົກລົງຂັ້ນສູງລະຫວ່າງ 2 ປະເທດ ແລະ ສັນຍາໃນກອງປະຊຸມຄັ້ງທີ 37 ຄະນະກຳມາທິການລະຫວ່າງລັດຖະບານຫວຽດນາມ-ລາວ. 2 ປະເທດສູ້ຊົນນຳວົງເງິນການຄ້າ 2 ສົ້ນປີ 2015 ໃຫ້ບັນລຸ 2 ຕື້ USD. ສ່ວນ ທ່ານນາຍົກລັດຖະມົນຕີລາວ ທອງສິງທຳມະວົງ ໝັ້ນໝາຍ ຈະກວດກາໂດຍໄວເພື່ອຍູ້ແຮງການປະຕິບັດບັນດາໂຄງການລົງທຶນຂອງຫວຽດນາມຢູ່ລາວ. 2 ຝ່າຍຍັງແລກປ່ຽນຄຳເຫັນກ່ຽວກັບບັນຫາພາກພື້ນ ແລະ ສາກົນ. ເຫັນດີເພີ່ມທະວີການຮ່ວມມືຄົ້ນຄ້ວາການນຳໃຊ້ແຫຼ່ງນ້ຳຢູ່ແມ່ນ້ຳຂອງຢ່າງໝັ້ນຄົງ ແລະ ມີປະສິດທິຜົນ. ທ່ານປະທານປະເທດຫວຽດນາມ ເຈືອງເຕີ້ນຊາງ ຢືນຢັນວ່າ ຫວຽດນາມສະໜັບສະໜູນລາວຮັບພາລະບົດບາດເປັນປະທານອາຊຽນໃນປີ 2016ຢ່າງສຳເລັດຜົນ.
ແລະ ກໍໃນຕອນບ່າຍວັນທີ 24/3, ທ່ານປະທານປະເທດ ເຈືອງເຕີ້ນຊາງ ພ້ອມດ້ວຍຄະນະ ໄດ້ໄປຢ້ຽມຢາມຫໍພິພິທະພັນ ໄກສອນພົມວິຫານ ທີ່ນະຄອນຫຼວງວຽງຈັນ. ຢູ່ທີ່ນີ້ ທ່ານ ທ່ານປະທານປະເທດ ເຈືອງເຕີ້ນຊາງ ຢືນຢັນວ່າ ຫວຽດນາມຈະພ້ອມກັບພັກ, ລັດ ແລະ ປະຊາຊົນລາວບັນດາເຜົ່າ ຮັກສາ, ເພີ່ມພູນຄູນສ້າງ ແລະ ພັດທະນາສາຍພົວພັນມິດຕະພາບທີ່ເປັນມູນເຊື້ອ, ນ້ຳໃຈສາມັກຄີແບບພິເສດ ແລະ ການຮ່ວມມືຮອບດ້ານລະຫວ່າງຫວຽດນາມ - ລາວ.
ກ່ອນໜ້ານັ້ນ, ຕອນບ່າຍວັນທີ 23/3, ທີ່ການພົບປະກັບທ່ານປະທານປະເທດ ເຈືອງເຕີ້ນຊາງ,ທ່ານເລຂາທິການໃຫຍ່, ປະທານປະເທດ ລາວ ຈຸມມາລີ ໄຊຍະສອນ ຢັ້ງຢືນການຢ້ຽມຢາມ ລາວ ຂອງທ່ານປະທານປະເທດ ເຈືອງເຕີນຊາງ ໄດ້ປະກອບສ່ວນສຳຄັນເຂົ້າໃນການປັບປຸງ ແລະ ພັດທະນາການພົວພັນມິດຕະພາບທີ່ເປັນມູນເຊື້ອ, ຄວາມສາມັກຄີແບບພິເສດ ແລະ ການຮ່ວມມືຮອບດ້ານລະຫວ່າງ ລາວ ແລະ ຫວຽດນາມ ຂຶ້ນສູ່ລະດັບສູງໃໝ່. ທ່ານປະທານປະເທດ ເຈືອງເຕີນຊາງ ເຊື່ອໝັ້ນວ່າ: ປະຊາຊົນ ລາວ ຈະປະຕິບັດບັນດາໜ້າທີ່ ແລະ ຈຸດໝາຍເຊິ່ງກອງປະຊຸມໃຫຍ່ຄັ້ງທີ 9 ຂອງພັກປະຊາຊົນປະຕິວັດລາວ ໄດ້ວາງອອກຢ່າງມີໄຊ, ນຳປະເທດກ້າວຂຶ້ນຕາມເສັ້ນທາງສັງຄົມນິຍົມ. ຫວຽດນາມ ສະໜັບສະໜູນ ລາວ ປະຕິບັດບົດບາດເປັນປະທານ ອາຊຽນ ໃນປີ 2016 ຢ່າງມີໄຊ.
ການນຳ 2 ທ່ານຢັ້ງຢືນສືບຕໍ່ເຮັດຈົນສຸດຄວາມສາມາດຂອງຕົນ, ເພີ່ມພຸນຄຸນສ້າງໃຫ້ການພົວພັນມິດຕະພາບທີ່ເປັນມູນເຊື້ອ ແລະ ຄວາມສາມັກຄີແບບພິເສດ ຫວຽດນາມ - ລາວ, ຖືນີ້ແມ່ນໜຶ່ງໃນບັນດາປັດໄຈຕັດສິນຊີ້ຂາດຮັບປະກັນໄຊຊະນະຂອງພາລະກິດປະຕິວັດຢູ່ແຕ່ລະປະເທດ. 2 ຝ່າຍເຫັນດີເປັນເອກະສັນສືບຕໍ່ການແລກປ່ຽນຄະນະຜູ້ແທນຂັ້ນສູງ ແລະ ເພີ່ມທະວີການຮ່ວມມືຢ່າງແໜ້ນແຟ້ນກ່ຽວກັບດ້ານປ້ອງກັນຊາດ, ປ້ອງກັນຄວາມສະຫງົບ, ຜັນຂະຫຍາຍບັນດາຂໍ້ຕົກລົງຂອງສະໄໝປະຊຸມຄັ້ງທີ 37 ຄະນະກຳມະການລະຫວ່າງລັດຖະບານ ຫວຽດນາມ - ລາວ ຢ່າງມີປະສິດທິຜົນ. 2 ຝ່າຍເຫັນດີເປັນເອກະສັນປະຕິບັດສຳເລັດໂຄງການປັກຫຼັກໝາຍຖີ່, ບູລະນະປະຕິສັງຂອນຫຼັກໝາຍຊາຍແດນລະຫວ່າງ 2 ປະເທດກ່ອນທ້າຍປີ 2015. ການນຳ 2 ປະເທດກໍ່ແລກປ່ຽນບັນດາບັນຫາສາກົນທີ່ພົ້ນເດັ່ນໃນໄລຍະມໍ່ໆມານີ້.
ຕອນຄ່ຳວັນດຽວກັນ, ທ່ານເລຂາທິການໃຫຍ່, ປະທານປະເທດ ລາວ ຈຸມມາລີ ໄຊຍະສອນ ໄດ້ຈັດງານລ້ຽງຢ່າງສົມກຽດທ່ານປະທານປະເທດ ເຈືອງເຕີນຊາງ, ພັນລະຍາ ແລະ ຄະນະຜູ້ແທນຂັ້ນສູງ ຫວຽດນາມ.
(ແຫຼ່ງຄັດຈາກ VOV)